b'\n_START_ARTICLE_\nMestna avtobusna linija \xc5\xa1t. 14 (Ljubljana)\n_START_SECTION_\nZgodovina\n_START_PARAGRAPH_\nPo letu 1955 je v Ljubljani mo\xc4\x8dno napredovala individualna stanovanjska gradnja. Veliko enodru\xc5\xbeinskih hi\xc5\xa1 je bilo zgrajeno tudi v Ro\xc5\xbeni dolini v smeri proti Brdu. Gradnja se je na tem koncu nadaljevala \xc5\xa1e v 60. in 70. letih 20. stoletja. Zato je bila 12. septembra 1968 vzpostavljena redna avtobusna linija \xc5\xa1t. 14 Vrhovci \xe2\x80\x93 Kolodvor. Trasa je vklju\xc4\x8devala 14 postajali\xc5\xa1\xc4\x8d in bila dolga 6,6 km. Vo\xc5\xbenja je povpre\xc4\x8dno trajala 18 minut, avtobusi pa so vozili z intervalom 20 minut. Leta 1971 so jo s kolodvora podalj\xc5\xa1ali za Be\xc5\xbeigrad, in sicer do vhoda v Ljubljanske mlekarne na Brinju. Podalj\xc5\xa1ana proga je imela oznako Vrhovci \xe2\x80\x93 Brinje. Leta 1975 pa so progo ponovno podalj\xc5\xa1ali po novi Sloven\xc4\x8devi cesti mimo novozgrajenih blokov na Bratov\xc5\xa1evi plo\xc5\xa1\xc4\x8dadi do obra\xc4\x8dali\xc5\xa1\xc4\x8da Je\xc5\xbeica. Ko so zgradili nov cestni most preko \xc5\xbeelezni\xc5\xa1ke proge v Savljah, so leta 1978 progo preusmerili z Je\xc5\xbeice v Savlje. Izgradnja nove ceste (dana\xc5\xa1nja Bleiweisova cesta) na obrobju Tivolija je povzro\xc4\x8dila spremembo trase na Vrta\xc4\x8di. Z Levstikove ulice je bila proga preusmerjena na Pre\xc5\xa1ernovo cesto in v novi cestno-\xc5\xbeelezni\xc5\xa1ki podvoz na Erjav\xc4\x8devi cesti. Postajali\xc5\xa1\xc4\x8de pred parlamentom ob Trgu narodnih herojev je bilo ukinjeno._NEWLINE_V taki obliki je nato proga obratovala vse do 3. septembra 2007, ko so uvedli dodatno linijo \xc5\xa1t. 14B oz. izmeni\xc4\x8dne vo\xc5\xbenje avtobusov do kro\xc5\xbei\xc5\xa1\xc4\x8da na Bokalcah pred domom starej\xc5\xa1ih ob\xc4\x8danov._NEWLINE_7. maja 2016 sta bili liniji \xc5\xa1t. 14 in 14B zdru\xc5\xbeeni v enotno linijo \xc5\xa1t. 14 Savlje \xe2\x80\x93 Bokalce. Zaradi nove trase na obmo\xc4\x8dju Brda avtobusi sedaj prevozijo obra\xc4\x8dali\xc5\xa1\xc4\x8de Vrhovci, od koder peljejo do Bokalc, kjer je izravnava voznih \xc4\x8dasov. Potrebe po dveh linijah tako ni ve\xc4\x8d. S spremembo trase sta bili ukinjeni postajali\xc5\xa1\xc4\x8di Preval in Brdo. Sprememba liniije je nastala zaradi novonastalega naselja ob Je\xc5\xbekovi.\n_START_SECTION_\nRe\xc5\xbeim obratovanja\n_START_PARAGRAPH_\nLinija obratuje vse dni v letu, tj. ob delavnikih, sobotah, nedeljah in praznikih, in sicer avtobusi najpogosteje vozijo ob delavni\xc5\xa1kih prometnih konicah.'